Amfiaraos
Amfiaraos er en græsk sagnkonge og spåmand i Argos, der efter Adrastos' magtovertagelse giftede sig med hans søster Erifyle. Amfiaraos forudså, at De Syv mod Theben ville lide nederlag, men blev overtalt af Erifyle til at deltage. På flugt fra nederlaget blev Amfiaraos opslugt af en revne i jorden, dannet af Zeus' lyn. I byen Oropos i Boiotien, hvor det skete, var der i hele antikken et berømt drømmeorakel, hvor de besøgende i søvne modtog Amfiaraos' spådomme.